Der florerer alt for mange forenklede og til tider falske oplysninger i verdenspressen om indvandrere og kriminalitet i Sverige.

Det mener den svenske regering, der i går lancerede en underside på sin engelsksprogede hjemmeside, government.se.

Her prøver regeringen at komme til bunds i en række påstande om alt fra islamiske terrorangreb og stigende våbenkriminalitet til voldtægter begået af indvandrere og flygtninge.

I den seneste tid er der blevet spredt forenklede og til tider også helt unøjagtige oplysninger om Sverige og den svenske migrationspolitik sveriges udenrigsministerium

- I den seneste tid er der blevet spredt forenklede og til tider også helt unøjagtige oplysninger om Sverige og den svenske migrationspolitik. Her prøver det svenske udenrigsministerium at undersøge nogle af de mest udbredte påstande, skriver ministeriet på hjemmesiden.

Kritik fra kongen

Sverige har været på alles læber i de seneste dage, efter at den amerikanske præsident, Donald Trump, i sidste uge nævnte det skandinaviske land i en tale om terrortrusler og integrationsproblemer.

- Vi skal holde vores land sikkert. Se hvad der sker i Tyskland. Se hvad der skete i aftes (fredag aften, red.) i Sverige, lød det fra præsidenten, efter at han havde nævnt en række europæiske storbyer, der har været udsat for terrorangreb.

Kommentaren vakte stor undren i Sverige, da der ikke havde været nogle terrorangreb i landet den pågældende aften.

Præsidenten forklarede dagen efter, at han havde henvist til et indslag, han havde set på den amerikanske nyhedskanal Fox News. Det handlede om, hvordan Sverige prøver at skjule de problemer, som er opstået i kølvandet på den store indvandring, landet har oplevet i de seneste år.

Det er vigtigt, at man hører om de gode fortællinger. Men det vil ikke ske uden seriøse og kildekritiske medier carl gustaf, sveriges konge

Læs også : Svensk minister efter Trump-kommentar: Vi arbejder på at udbrede korrekt billede af Sverige

Selvom indslaget efterfølgende blev kritiseret for at være misvisende, fastholdt Donald Trump på Twitter, at der er store problemer med indvandringen i Sverige. Og sagen fik efterfølgende den svenske statsminister, Stefan Löfven, til at gå til modangreb.

- Vi må tage et ansvar for at anvende fakta korrekt, når vi spreder nyheder, sagde han.

I går var den svenske konge, Carl Gustaf, ude med en lignende melding om pressens dækning af integrationen i Sverige.

- Det er vigtigt, at man hører om de gode fortællinger. Men det vil ikke ske uden seriøse og kildekritiske medier, udtalte kongen til avisen Sydsvenskan.

Strider med selvbillede

Ifølge DR’s Europa-korrespondent, Anna Gaarslev, er der mange svenskere, der er blevet overrasket over de historier, som er blevet bragt om deres land rundt om i verden.

- Historisk har Sverige haft en selvforståelse af, at de har gjort det rigtige på det rigtige tidspunkt. De byggede en verdensberømt velfærdsstat, de har haft en uhyre velfungerende offentlig sektor, de har haft lav kriminalitet, og de er verdensberømt for kvinders ligestilling. Men mange mennesker oplever, at det selvbillede er krakeleret i løbet af de sidste år, siger hun.

Jeg er overbevist om, at regeringens modtræk bunder i en ægte indignation over, at man mener, at Sverige er offer for en gevaldig bagvaskelses-kampagne anna gaarslev, dr's europa-korrespondent

Det er i den i kontekst, man skal se den svenske regerings modtræk, mener Anna Gaarslev.

Læs også : Kongen blander sig i integrationsdebat: Dækningen af Sverige har været useriøs

- Jeg er overbevist om, at regeringens modtræk bunder i en ægte indignation over, at man mener, at Sverige er offer for en gevaldig bagvaskelseskampagne. Et fortegnet billede, hvor man puster problemerne – eller udfordringerne – op og sejler let og elegant hen over det, der lykkes, siger hun.

Netop det billede kan være farligt for den svenske regering, der blandt andet ønsker at tiltrække internationale investeringer til landet, siger Europa-korrespondenten.